"Dit kan gebeur dat twee mans in 'n hofsaak betrokke raak en dat die regters uitspraak lewer en die een onskuldig verklaar en die ander een skuldig.
Wanneer die skuldige dan lyfstraf opgelê is, moet 'n regter hom op die grond laat lê, en hy moet in die teenwoordigheid van die regter soveel houe kry as hy verdien.
Hy mag nie meer as veertig houe kry nie, want as hy meer as dit kry, word jou volksgenoot voor jou oë verkleineer.
"Jy mag nie 'n bees waarmee jy graan dors, se bek toebind nie."
"Wanneer broers saamwoon, en een van hulle sterf sonder 'n seun, mag sy weduwee nie met 'n buitestaander trou nie. Haar man se broer moet met haar trou en so sy verantwoordelikheid nakom teenoor sy broer.
Haar eerste seun moet die naam van die afgestorwe broer dra sodat sy naam nie uit Israel uitsterf nie.
As die broer nie met sy broer se weduwee wil trou nie, moet sy na die leiers in die stadspoort toe gaan en vir hulle sê: 'My swaer weier om die naam van sy broer in Israel te laat voortleef. Hy weier om met my sy verantwoordelikheid na te kom teenoor sy broer.'
"Die stadsleiers moet hom dan laat roep en met hom praat. As hy daarop staan en bly sê: 'Ek wil nie met haar trou nie,'
moet sy skoonsuster na hom toe kom en in die teenwoordigheid van die stadsleiers moet sy sy skoen uittrek en hom in die gesig spoeg en vir hom sê: 'So sal dit gaan met die man wat nie vir sy broer 'n huis, 'n nageslag, wil bou nie.'
"Dan moet die man en sy huis onder die Israeliete bekend wees as Huis van die uitgetrekte Skoen."
"Wanneer twee mans baklei, en die een se vrou kom help haar man teen die een deur wie haar man geslaan word en sy gryp die ander man aan sy geslagsorgane,
moet haar hand afgesny word. Jy mag geen genade betoon nie.
"Jy mag nie met gewigte werk wat nou sus dan so, nou groot dan klein is nie.
"Jy mag nie met inhoudsmate werk wat nou sus dan so, nou groot dan klein is nie.
"Jy moet billik en regverdig afweeg en afmeet. Dan sal jy lank leef in die land wat deur die Here jou God aan jou gegee word.
"Die Here jou God het 'n afsku van almal wat oneerlik is en ander bedrieg."
"Jy moet onthou wat Amalek jou aangedoen het toe julle uit Egipte getrek het.
Hy het jou van agter af aangeval toe jy moeg en uitgeput was, en hy het almal wat nie kon byhou nie, om die lewe gebring sonder om hom aan God te steur.
Wanneer die Here jou God jou die oorwinning laat behaal het oor al jou vyande rondom jou en jy rustig woon in die land wat die Here jou God aan jou gee as jou eiendom en jy dit besit, moet jy die naam van Amalek van die aarde af uitwis. Jy mag nie vergeet om dit te doen nie."